
	[bookmark: nev]FAUST ZITA
tanári mesterképzés
MA, 3. félév
Pannon Egyetem
Modern Filológiai és Társadalomtudományi Kar
	






Témavezető:
	Kolozsi Ádám
egyetemi tanársegéd, PE MFTK




Hagyomány és változás a karácsonyfalvi gábor közösség életében

Dolgozatomban önálló kutatásra támaszkodva egy nyárádmenti gábor cigány közösség átalakuló kultúráját mutatom be. A kulturális antropológiai jellegű vizsgálatomban életút-interjúk, félig-strukturált interjúk és résztvevő megfigyelés alapján ábrázolom azt az élet egészét átható kulturális átalakulást, mely egyszerre tekinthető a hagyományos etnikus kultúra modernizációjának és a tradíció részleges megőrzésének. Az életmód, a megélhetési stratégiák, a társadalmi struktúra, a családi szerepek, a hiedelemrendszer és a vallásgyakorlás dimenzióiban egyidejűleg megmutatkozó változások alapvetően két párhuzamos okra vezethetőek vissza: egyfelől az adventista vallásba való betérésre, másfelől a rendszerváltozást követő státuszváltásra, a hagyományos cigány mesterségektől elszakadó stratégiákra, a kereskedővé válásra.
A készített interjúk értelmezései, valamint a vonatkozó szakirodalmi források adekvát használata révén láttatni szerettem volna a lokális kultúra és lokális tudat modernizációját, mely a helyi közösség számára összességében egy olyan sikertörténet, melyben három cél – az anyagi gyarapodás, a társadalmi integráció és az etnikus identitás megőrzése – egyidejűleg remélhető. A sikeres üzletemberré, „komerccé” válás, a nemzetközi kereskedelmi kapcsolatok kialakítása, valamint a jómódú falusi polgárrá válás idején a gáborok továbbra is büszke cigányok kívánnak maradni – úgy tűnik, a helyi etnikus kultúra határvonalai dinamikusan fenntarthatónak bizonyultak. A dolgozat fejezetei tanulságos képet nyújtanak többek között olyan, talán kevésbé ismert kurrens jelenségekről is, mint a faluközpontba költözés, az intergenerációs kapcsolatok mai formái, a nem-cigány szolgáltatások módosabb gáborok általi igénybevétele vagy éppen a gyermekvállalási szokások átalakulásai: az abortuszhoz való változó viszony és a mesterséges megtermékenyítés igénybe vétele.
A dolgozat által felvetett egyik legizgalmasabb probléma a sikeres kereskedés hozta változások, például a helyi presztízshierarchiában. Igyekeztem bemutatni azt a dinamikát, melyben a „nemesi cím”, a családi kincset képező ezüstkupák által szimbolizált hagyományos presztízssorrend részben felbomlik és alárendelődik a mai tehetősségnek.
Hagyomány és gazdasági modernizáció etnográfiai szempontból igen izgalmas sajátos együttélése ez!




